En Sund Renoveringspraksis: Passive indeklimaløsninger i den historiske boligarkitektur
Independent Research Fund Denmark
Arkitektskolen Aarhus
Forskningsprojektets formål er at bidrage til en bæredygtig renoveringspraksis, som tager udgangspunkt i det sunde indeklima og byggeskikken i det eksisterende boligbyggeri. I dag opholder danskerne sig 80-90% af tiden indendørs, og over halvdelen af den tid tilbringes i hjemmet. Boligens indeklima har derfor stor betydning for vores sundhed og velbefindende. I nutidig renoveringspraksis er boligernes energiforbrug et stort fokusområde, og der findes et betydeligt potentiale for energieffektivisering i det eksisterende boligbyggeri. Forskning viser imidlertid, at en markant reducering af energiforbruget i boligerne vil give udfordringer på indeklimaområdet. Derfor er det essentielt, at der i kommende renoveringer fokuseres særligt på indeklimaet for at opnå et sundere og dermed mere bæredygtigt resultat. I modsætning til den gængse praksis, vil jeg med dette forskningsprojekt undersøge, hvorledes man med inspiration fra historiske boligtyper kan indarbejde et godt indeklima i kommende renoveringer. For at skabe et videngrundlag til fremtidig praksis og forskning, vil jeg undersøge, hvordan indeklimaet historisk er blevet indtænkt i boligarkitekturen samt identificere arkitektoniske elementer, som fremmer et godt indeklima - passive indeklimaløsninger. Forskningsprojektet udføres gennem en kombination af teoretiske og empiriske studier og munder ud i en række anbefalinger til renovering, som tager afsæt i boligens arkitektoniske kvaliteter og passive indeklimaløsninger.
Research Education (PhD) / Forskeruddannelse uden for universiteterne / grant